Lars Løkke Rasmussen (V), 2002-03-01:
Lovforslaget her er jo, som ordførerne også har været inde på, en udmøntning af den aftale, som den daværende regering indgik sidste sommer med KL og Amtsrådsforeningen.
Alene af den grund skulle det jo fremsættes, for regeringen er jo på alle punkter stærkt besjælet af tanken om, at de aftaler, vi indgår med landets kommuner og amter, skal respekteres.
Det er jo sådan en gensidig forventning, vi mener, vi kan have til de kommunale organisationer, og derfor er det oplagt, at forslaget her er fremsat.
Der er en række ordførere, der har været inde på, at det jo ikke er helt enkelt.
Hr. Uno Larsson påpegede bl.a. hele det her spørgsmål omkring administration og manglende enkelhed, og flere andre har også været inde på det.
Og man kan vel sige - for jeg medgiver gerne, at helt enkelt er det ikke - at det måske bekræfter, at enkelhed og retfærdighed i hvert fald i nogle sammenhænge synes at være hinandens modsætninger.
Men det ville, som hr. Knud Erik Kirkegaard og andre også har været inde på, i en række situationer ikke virke retfærdigt, specielt ikke i forhold til de små fattige kommuner, som jeg forstod, at fru Line Barfod ville have nogle uddybende spørgsmål om, som jeg naturligvis her kan give tilsagn om, at jeg gerne besvarer.
Ser vi historisk på det, efterreguleres der for et beløb
i størrelsesordenen 160-170 mio. kr., men i en række sammenhænge har det stor effekt i den enkelte kommune.
I år 2000 var der således 10 kommuner, der måtte tilbagebetale skattebeløb på over 1 mio. kr., heraf måtte 3 kommuner tilbagebetale beløb på over 5 mio. kr.
5 mio. kr. er
mange penge, hvis det drejer sig om en lille kommune med en relativt beskeden økonomi.
Og det er jo præcis den problemstilling, vi her søger at afdække. Må jeg så sige til fru Marianne Jelved, at intentionen om at få Christiansborgrevyen til at interessere sig for denne problemstilling jo umiddelbart ligger ud over mit ressort og min dispositionsmulighed, i hvert fald for så vidt angår »At tænke sig«.
Så vidt jeg har forstået, er Christiansborgrevyen noget, som man frivilligt kan melde sig til, så det skal jeg da bare opfordre til, at man så gør, hvis man gerne vil bringe dette forslag ind på dén scene.
Mere seriøst kan jeg så sige også til hr. Arne Toft, som efterlyser det mere generelle arbejde omkring en udligningsreform, at også på det punkt agter regeringen at stå ved de aftaler, der er indgået.
Det er jo forudsætningsvis en aftale mellem regeringen og de kommunale parter, at der pr. 1.1.2004 skal være fundet en ny udligningsmekanisme. Det agter denne regering at stå ved, og jeg kan også godt her tilkendegive, at det er regeringens ambition, også med det finansieringsudvalg der er nedsat, og hvor jeg for tiden sidder og arbejder med et nyt kommissorium, at bruge denne lejlighed til mere grundlæggende at få set udligningssystemet efter i sømmene.
Det er ikke min ambition, at vi blot skal sy en ny lap på det kludetæppe, som det danske udligningssystem er, men at vi mere grundlæggende skal trævle det op og så at sige væve et nyt tæppe.
Jeg kan så forstå på det indlæg, fru Marianne Jelved holdt,
at det vil også være af betydning, hvis der skulle være håb i fru Marianne Jelveds forhold til Venstre.
Det ville selvfølgelig være en yderligere drivkraft i mit arbejde.